Jüri Aarma juhtimas "Vaba rahva laulu" Kuressaare lossihoovis 20. augustil 2013
**Jüri Aarma** (30. mai 1951 Betseva küla, Kirovi oblast – 21. mai 2019 Tallinn) oli eesti näitleja, muusik ja kultuuriajakirjanik.

Elulugu
-------

Jüri Aarma 1984. aastal esinemas ansambli Hampelmann koosseisus  
Foto: Jaan Künnap
Jüri Aarma sündis küüditatud eestlaste peres. 1956. aastal jõudis ta koos perega Eestisse ja asuti elama Pärnusse. Juba koolipoisina käis ta isa eest salaja Pärnu teatri Endla stuudios näitlemist õppimas ja tegi kaasa teatrilavastuste massistseenides.

Aastatel 1970–1974 õppis ta Tallinna Riikliku Konservatooriumi lavakunstikateedri VI lennus (kursusejuhendajad Grigori Kromanov ja Mikk Mikiver).

Seejärel töötas ta kuni 1995. aastani Eesti Riiklikus Noorsooteatris näitlejana. Aastatel 1992–1996 oli ta Kuku Raadio koosseisuline toimetaja, seejärel üks kaasautoreid. 1995–2002 oli ta ajakirja Teater. Muusika. Kino peatoimetaja. Lisaks töötas ta Maalehes kultuuritoimetajana. Samuti tegutses Aarma vabakutselise näitleja, laulja ja pillimehena. 

Alates 1979. aastast kuulus ta koos Kaarel Kilveti ja Lauri Nebeliga 1980. aastate menuansamblisse Hampelmann, kes esitas humoorikaid rahvalikke laule. 1970. aastate lõpus ja 1980. aastatel esines luges ja laulis ta sageli Eesti Raadio huumorisaates "Meelejahutaja".

Aastatel 1995–2001 tegi Jüri Aarma saatejuhina Eesti Televisioonis teatritegelastest persoonisaadete sarja "Siin ja praegu" (vähemalt 76 saadet), 2018.–2019. aastal jätkas sarnast saatesarja pealkirjaga "Praegu ja siin" Tallinna Televisioonis.

Alates hooajast 2010/2011 juhtis ta koos Gerli Padariga ETV-s laulusaadet "Lauluga maale".

Jüri Aarma luges palju aime- ja teatmekirjandust. Tema laiast silmaringist annab tunnistust asjaolu, et 20 aasta jooksul kuulus ta Vikerraadio "tarkade klubisse" ehk mälumängusaates "Mnemoturniir" küsimustele vastajate hulka.

Looming
-------

Jüri Aarma 1992. aastal
### Rolle filmides ja teleseriaalides

* 1975 – "Löö vastu" (tudengifilm) – Avo Eller
* 1980 – "Kuninganna Maudi maa" (ETV telelavastus) – peaosaline koos Külliki Tooliga
* 1981 – "Kaks päeva Viktor Kingissepa elust I jagu" (telemängufilm) – Jaan Anvelt, Eestimaa Nõukogude Täitevkomitee esimees
* 1981 – "Kaks päeva Viktor Kingissepa elust II jagu" (telemängufilm) – Jaan Anvelt, Eestimaa Nõukogude Täitevkomitee esimees
* 1981 – "Pihlakaväravad" (mängufilm) – Kalle
* 1985 – "Alevimaastikud" (dokumentaalfilm) – teksti lugeja
* 1988 – "Näkimadalad III jagu" (telemängufilm) – Hans Verthausen
* 1994 – "Jüri Rumm" (mängufilm) – pillimees
* 1997 – "Waba Riik" (teleseriaal)
* 2002 – "Jätkusõja viimased sõdurid" (dokumentaalfilm) – teksti lugeja
* 2003 – "Kodu keset linna" (teleseriaal) – Felix
* 2007 – "Georg" (mängufilm) – pianist klubis
* 2007 – "Tuulepealsed leelod" (dokumentaalfilm) – teksti lugeja
* 2011 – "Koddo" (tudengifilm) – vanamees
* 2012 – "Allveelennud" (mängufilm) – hääled
* 2012 – "Ellawood" (tudengifilm) – joodik
* 2012 – "Umbkotid" (telemängufilm) – Jüri Maimik
* 2017 – "Litsid" (teleseriaal) – Linda isa hr Värk
* 2017 – "Rohelised kassid" (mängufilm) – patsient

### Raamat

2011. aastal ilmus Jüri Aarma intervjuude kogumik "Hobusest Mozartini" (kirjastus Maalehe Raamat).

Tunnustus
---------

* 2014 – Valgetähe V klassi teenetemärk

Isiklikku
---------

Tema isa oli Gunnar Aarma. Tema vend on August Aarma ja õde oli Maria Tilk.

Ta oli abielus koorijuhi ja muusikapedagoogi Merike Aarmaga, neil on poeg Kiur Aarma ja tütar Roosi-Mae Aarma.

Aarma noot oli sol-diees.

Jüri Aarma hukkus 21. mail 2019 rongiõnnetuses.

Aarma pere ostis 6000 euro eest Tallinna Kaarli kiriku Walckeri orelile 12 Jüri Aarma nimelist vilet.

Viited
------

1. ↑  ETV saade "Prillitoos" (nr 481) 13.01.2019.
2. ↑  Jüri Aarma 30. V 1951 – 21. V 2019. Eesti kultuuriasutuste järelehüüe kultuurilehes Sirp. 24.05.2019.
3. ↑  Jüri Aarma annab aru: kuidas "Mnemoturniiris" tegelikult vastuseid välja mõeldakse Maaleht.ee, 17.05.2017.
4. ↑  ETV saade "Prillitoos" (nr 481) 13. jaanuar 2019.
5. ↑  Teenetemärkide kavaleride andmekogu – 50044
6. ↑  Traagilise õnnetuse tagajärjel lahkus meie seast näitleja ja ajakirjanik Jüri Aarma. Maaleht, 21. mai 2019

Välislingid
-----------

|  |  |
| --- | --- |
|  | Pildid, videod ja helifailid Commonsis: **Jüri Aarma** |

|  |  |
| --- | --- |
|  | Tsitaadid Vikitsitaatides: **Jüri Aarma** |

* Jüri Aarma 30. V 1951 – 21. V 2019. Eesti kultuuriasutuste järelehüüe kultuurilehes Sirp. 24. mai 2019
* ETV teatrisaade "Siin ja praegu. Jüri Aarma ja Mikk Mikiver". Esmaeeter 22.01.2006. ERR-i arhiiv
* Jüri Aarma. Kontvõõrana sünnikodus. maaleht.ee, 17. juuli 2008
* Jüri Aarma portaalis "Tartu ilukirjanduses"
* "Ärge jätke mind üksi, kui oleme joonud šampanjat" – laulab Jüri Aarma. YouTube
* "Tiiger minu sees" – Jüri Aarma mõtisklus. YouTube, 12. juuni 2018
* Jüri Aarma mälestuseks annetati oreliviledeks rekordsumma. Maaleht, 21. mai 2020
* Haud Tallinna Rahumäe kalmistul